謝江潭諸公
作者：王炎
朝代：宋

paragraphs: 相逢一解頤，款曲吐肺腑。
主人愛敬客，童孺亦呼舞。
擊鮮倒家釀，花枝照樽俎。
善謔時絕倒，惜飲亦徑醉。
十年一會面，此身幾寒暑。
不見即相念，臨分無可語。
翰墨要陶練，飲食謹調護。
行役今何時，天寒歲將莫。
故鄉松梓荒，他鄉寓兒女。
豈不念之深，祇覺丹心苦。
天機馬出塞，人事狙賦芧。
都門桂玉地，久客憚羈旅。
東風染春紅，歸程涉溪滸。
經過不厭數，弛擔更少住。
禮簡情乃真，惟宜具雞黍。